આધારભૂત વર્તુળોના જણાવ્યા પ્રમાણે, તંત્ર દ્વારા ટેગિંગ પદ્ધતિ હેઠળ ડબામાં પૂરાતાં રખડતાં ઢોરના કાનમાં ફાઈબર અથવા ધાતુનું ટેગ લગાડાશે. ઢોરને લગાવનારા ટેગમાં આંકડાકીય માહિતી દર્શાવાશે. જેના આધારે નજીકના ભવિષ્યમાં શહેરના કુલ રખડતાં ઢોરની સંખ્યા જાણી શકાશે. મ્યુનિસપલ સત્તાધીશો રખડતાં ઢોરને ટેગ લગાવ્યા બાદ તેના માલિકની માહિતી કમ્પ્યૂટરમાં નોંધશે. અત્યાર સુધી શહેરમાં ઢોર પકડવા માટે ત્રણ ટીમ કાર્યરત હતી, પરંતુ હવે નવી ૪થી ટીમ પણ તૈયાર કરાઈ છે. આ ઉપરાંત રખડતાં ઢોરને પકડવાની કામગીરી ખાનગી એજન્સીને સુપરત કરવાની દિશામાં પણ ચક્રો ગતિમાન કરાયાં છે. દરમિયાન રખડતાં ઢોરને લગતો હાલનો દંડ ખોરાકી તથા વહીવટી ચાર્જને બમણો કરવાની દિશામાં સક્રિય વિચારણા ચાલી રહી છે.